เบรกทางหลวงฟาดงบ‘กยอ.’
ดอดเสนอขอใช้เงินสร้างถนน 4.9 พันลหลายหน่วยงานเสนอโครงการเพียบ
5 มี.ค. 2556

ดอดเสนอขอใช้เงินสร้างถนน 4.9 พันลหลายหน่วยงานเสนอโครงการเพียบ
บอร์ด กยอ. เบรกกรมทางหลวงของบสร้างถนน 4,900 ล้านบาท เผยเสนอกันเพียบ
ที่ประชุมคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) ที่มีนายวีรพงษ์ รามางกูร เป็นประธาน เมื่อเร็วๆ นี้ มีมติไม่เห็นชอบกับข้อเสนอของกรมทางหลวงที่เสนอของบจาก กยอ. จำนวน 4,900 ล้านบาท สำหรับใช้ลงทุนโครงการพัฒนาทางหลวง 10 โครงการ เพื่อสนับสนุนการพัฒนาเศรษฐกิจและสร้างอนาคตประเทศ 
แหล่งข่าวจากที่ประชุม กยอ. เปิดเผยว่า กรมทางหลวงได้เสนอขอแบ่งงบ 4,900 ล้านบาท ไปลงทุนเส้นทางถนนเชื่อมโยงภายในภูมิภาคของประเทศ และลงทุนโครงข่ายคมนาคมขนส่งเพื่อเชื่อมต่อบริเวณประตูการค้าตามแนวชายแดนที่มีศักยภาพ แต่กรรมการ กยอ.ส่วนใหญ่ไม่เห็นชอบ และได้แนะนำให้กรมทางหลวงของบประมาณตามปกติ 
“หน่วยงานต่างๆ เขารู้ว่า กยอ.มีงบประมาณอยู่ 1 หมื่นล้านบาท ซึ่งได้รับจัดสรรมาจาก พ.ร.ก.กู้เงินลงทุนระบบน้ำและสร้างอนาคตประเทศ 3.5 แสนล้านบาท ใครมีโครงการอะไรก็มาขอ แต่หาก กยอ.ต้องพิจารณาว่าเป็นโครงสร้างที่สร้างอนาคตประเทศหรือไม่ หากไม่ใช่ก็จะไม่อนุมัติ และขอให้ใช้งบปกติแทน” แหล่งข่าวเปิดเผย
สำหรับงบประมาณที่กรมทางหลวงเสนอขอมา 4,900 ล้านบาท แบ่งเป็นการลงทุนโครงข่ายเส้นทางถนนเชื่อมโยงพื้นที่ภายในภูมิภาค เช่น การปรับปรุงทางหลวง ทล.314 สายบางปะกงฉะเชิงเทรา 1,200 ล้านบาท การปรับปรุงทางหลวง ทล.304 ช่วงมีนบุรีฉะเชิงเทรา 1,650 ล้านบาท โครงการขยายสะพานข้ามแม่น้ำเจ้าพระยา จ.นครสวรรค์ 750 ล้านบาท 
ขณะที่การลงทุนโครงข่ายคมนาคมขนส่งเชื่อมต่อบริเวณประตูการค้าชายแดนที่มีศักยภาพ เช่น โครงการก่อสร้างสะพานข้ามแม่น้ำคำ จ.เชียงราย 45 ล้านบาท โครงการก่อสร้างสะพานข้ามแม่น้ำกก จ.เชียงราย 115 ล้านบาท และโครงการก่อสร้างสะพานข้ามแม่น้ำยม จ.พิจิตร 60 ล้านบาท
ขณะที่ก่อนหน้านี้กระทรวงอุตสาห กรรมเสนอของบประมาณ 8,050 ล้านบาท เพื่อนำมาสร้างโครงการจัดตั้งศูนย์ทดสอบและวิจัยพัฒนายานยนต์และชิ้นส่วนยานยนต์ แบ่งเป็นศูนย์ทดสอบและวิจัยพัฒนา 3,163 ล้านบาท และสนามทดสอบรถยนต์ 4,887 ล้านบาท